Manises inicia les obres de la piscina coberta municipal
09 de abril de 2024

· La instal·lació esportiva comptarà amb una inversió de quasi 3 milions d'euros

Manises, 9 d'abril del 2024.- L'Ajuntament de Manises comença les obres de la piscina coberta municipal, una vegada finalitzats tots els procediments pertinents del projecte: des de la valoració d'incidències, passant per l'elaboració del projecte i acabant amb l'adjudicació del contracte d'obra per 2.948.952,47 €.

En paraules de l'alcalde de Manises, Javier Mansilla: "la piscina coberta ha sigut una prioritat màxima dels governs progressistes que entràrem al 2015, per la rellevància de la prestació d'aquest servei a la ciutadania. És per això que l'inici de les obres significa un gran èxit i comença el compte enrere de la posada en marxa d'aquesta instal·lació tan important per als veïns i veïnes de Manises". "Des del seu tancament, s'ha treballat en un projecte complex i extens que ha suposat un llarg procés burocràtic, sempre amb la voluntat de garantir, amb la reobertura, l'oferta d'un servei de la millor qualitat possible, complint amb totes les normatives de seguretat", ha conclòs l'alcalde.

Segons la regidora d'Esports de l'Ajuntament de Manises, Yurena Hueso, "l'inici de les obres arriben després de mesos de treball per traure aquesta piscina endavant i, a més, per la importància que té aquesta instal·lació al municipi i el que representa per a la ciutadania". "Es tracta d'una remodelació sencera, ja que des de l'obra inicial presentava deficiències i, a més, implica l'ampliació de les sales funcionals tal com reclamaven els usuaris i les usuàries”.

Aquesta instal·lació, des de la seua inauguració en 2006, patia deficiències estructurals que, sumades a les avaries rutinàries, van provocar que, després de la pandèmia a finals del 2020, el ple municipal aprovara el seu tancament permanent, per a escometre una remodelació integral amb l'objectiu d'oferir el servei amb totes les garanties de seguretat.

D'aquesta manera es rescindia el contracte a vint anys signat en 2006 amb l'empresa encarregada de la gestió de la instal·lació esportiva, Fomento de Construcciones y Contratas (FCC). La rescissió, de mutu acord, va vindre motivada per l'incompliment del plec de condicions per part de la gestora, al qual s'establia la seua responsabilitat en el manteniment de les instal·lacions. El gran deteriorament de les instal·lacions, provocat en part per aquesta infracció del contracte, ha suposat l'elaboració d'un projecte d'obra de gran envergadura, l'execució de la qual té una previsió de dos anys, aproximadament.

Entre les millores que s'inclouen en aquest complex projecte, es troba la instal·lació de plaques solars fotovoltaiques, millora de l'aïllament tèrmic de l’envolupant de l'edifici, instal·lació d'un sistema de producció d'aigua calenta sanitària i per al calfament de l'aigua de les piscines per aerotèrmia, millora de l'eficiència energètica de les instal·lacions de climatització, ventilació i retirada d’humitat del recinte, renovació de la instal·lació elèctrica i d'il·luminació, etc. Tot amb l'objectiu de reduir el consum energètic i garantir l'autosuficiència energètica. També es destaca l'ampliació estructural del gimnàs i dels vestuaris, la redistribució d'espais adaptats a les necessitats i tendències actuals i la reconversió de la piscina menuda en un espai de relaxació.

Antecedents

L'any 2006 es va inaugurar la piscina coberta de Manises, amb clares deficiències i errors estructurals i es va concedir l'explotació de la instal·lació durant vint anys a l'empresa Fomento de Construcciones y Contratas (FCC).

Només cinc anys després d'iniciar l'activitat, el 2011, es va començar a pagar un reequilibri econòmic a l'empresa concessionària, ja que no s'estava complint amb la previsió de rendibilitat promesa al contracte.

A partir de 2015, i després d'identificar les deficiències de les instal·lacions, l'Ajuntament comença a mantindre reunions amb la gestora per a reclamar que es complira el plec de condicions que cita la seua responsabilitat sobre el manteniment. També durant aquest període es duen a terme negociacions per a reduir l'import del reequilibri econòmic, per tant, d'alleugerar la despesa econòmica que aquest edifici suposava per a les arques municipals.

Amb l'arribada de la pandèmia, es tanquen les instal·lacions temporalment per mesures de seguretat, provocant la consegüent inactivitat durant uns mesos, la qual cosa va agreujar encara més les deficiències. En plantejar la reobertura es va dur a terme una valoració de l'estat de les instal·lacions, i no podent garantir la seguretat d'aquestes, es va decidir al ple municipal el seu tancament definitiu a desembre de 2020 i l'inici del procés de rehabilitació. L'any 2021 es va dur a terme la valoració tècnica de les necessitats, a 2022 es va licitar la redacció del projecte que es va finalitzar el 2023. A finals del mateix any es van licitar les obres i finalment a principis de l'any actual, 2024, es va formalitzar el contracte amb l'empresa constructora adjudicada, per a donar així inici a les obres que es preveu que finalitzen entre finals de 2025 i principis de 2026. L'últim pas per a posar en marxa la piscina serà la licitació de la gestió del servei, aspecte al qual ja s'ha començat a treballar.